5 Begrotingsvriendelike truuks om die winter in jou huis te pypkan - Jou Gesin | Solidariteit WêreldJou Gesin | Solidariteit Wêreld
Tuis › Artikels › 5 Begrotingsvriendelike truuks om die winter in jou huis te pypkan
5 Begrotingsvriendelike truuks om die winter in jou huis te pypkan
Ons wil almal warmer wees in die winter maar met elektrisiteitskoste wat die hoogte inskiet, is dit nie die beste idee om sommer net die verwarmers aan te skakel nie. Hier volg 'n paar wenke om jou huis meer knus te maak, sonder om te veel te moet bestee
Gebruik die natuur se verwarmer
Herrangskik jou meubels om die son op te slurp. Die son sak laer in die winter en die manier waarop die lig by jou vensters inkom, verskil ook. Banke wat in die somer vol in die son staan, mag in die winter van die koudste plekke wees. Wanneer jy tyd het om die hele dag op te let, skenk aandag aan hoe lig jou vertrekke binnekom en skuif meubels rond om in die sonlig te wees om warmer te bly. Maak die gordyne oop om die son in te laat, en skep dan gesellige hoekies in verskillende areas van jou sitkamer, of skuif jou bed in jou slaapkamer.
Haal die beste uit kos
Wat sou die winter wees sonder trooskos? Die wonderlike ding van sop, bredies en kerries is dat hulle met die minimum moeite en in grootmaat gemaak kan word om maklik te vries. Dit spaar jou kontant wanneer jy bestanddele koop en gee jou meer vrye tyd. Koop 'n hele klomp groente in seisoen en geniet die hitte wat jou stoof uitstraal – sowel as die pruttende hutspot! Die geur van speserye en kruie sal jou huis vul, aandete sal gereed wees EN daar sal heelwat oorbly vir middagetes in die week wat kom.
Hou die wind buite
Krake in vensterrame bied 'n ontsnappunt vir warm lug, gaan dus vensters na vir trekke deur jou hand al langs die kant van die raam af te gly. As jy koue lug voel, kan jy die gat toemaak met stopverf of een of ander seëlaar. Hou die kostes laag deur jou doen-dit-self vaardighede in te span.
Moenie wag nie – isoleer!
As koue dae en nagte jou na die verwarmer laat gryp, is dit belangrik om jou huis se isolering na te gaan. Om jou plafon se isolering aan te vul, te verbeter of te herstel sal die hitte binne hou. Daar is 'n verskeidenheid bekostigbare isoleringsprodukte beskikbaar op die mark.
Voeg lae by
Belê in lang onderbroeke ("long johns") en 'n termiese frokkie (niemand hoef te weet nie!) en jy sal reg deur die winter glimlag terwyl almal om jou se tande knetter. Probeer om twee (of drie) pare sokkies te dra en onthou 'n hoed of 'n wol-keps.